The Dark Side of the Force – 03.12.2018 [Ślōnski fusbal, film]
Zimowo pauza w I lidze. Coś już idzie pedzieć i niy trza być do tego szpecym. Ô ślōnski awans bydzie latoś biyda. A szmaki były…
12. sezōn w haji ô Ekstraklasa mōmy katowicko GieKSa. 20 punktōw po zadku za drugim placym i 30 punktōw za liderym niy wrōży awansu na wiosna. Tajny knif pt. wyciepać wszyskich i skludzić nowych, latoś niy zafungowoł. Zmiana trynera po 10. kolejkach tyż niy. Chocioż samek transfer bōł gynau rychtyg spektakularny. Dyć Dariusz Dudek wrōciōł na jasno strōna mocy. Ja, bōł w Sosnowcu, kaj zrobiōł awans, ale w Ekstrakalsie Zagłymbiokōm już niy szło tōż zrezygnowoł. Cołki jego przynści do GKS-u zetrwało yno troszka dłużyj niż przejazd ze Sosnowca do Katowic w godzinach szczytu. Pora punktōw Dudek na nowe kōnto uszporowoł, ale niydowne lyjty w Tychach potwierdziyły, że cudōw sam ni ma. GieKSa na zima ôstanie pod czerwōnōm piskōm.
Spōmniany tyski GKS tyż fōrt daleko ôd awansu (11. plac), chocioż i tamek szmaki były. Ôstowo nōm jeszcze trzeci, nojwyżyj sklasyfikowany GKS, tyn z Jastrzymbio (8. plac). Jedyn yno feler – mōmy zakaz stadiōnowy. Kibice z Jastrzymbio, abo jak ôni wolōm Jastrzębia – ostatniego bastionu polskości na Śląsku, niy życzōm se Hanysōw na swoich trybunach, co ofyn niydowno wyklarowali.
Pierzina… Mono trza sie nawrōcić?
The dark side of the force is calling… Tam tam ta ram tam ta ram…
Grzegorz Buchalik – etnolog, historyk, felietōnista, fusbalista. Kludzi bloga Ślōnski Fusbal:
https://www.facebook.com/SlonskiFusbal/
eng_Latn szl_Latn szl_Latn szl_Latn szl_Latn lus_Latn szl_Latn zho_Hans